गांव के लोगों ने जल, जंगल और जमीन जैसे प्राकृतिक संसाधनों का उपयोग किया है और इसी से इसकी पहचान स्वावलंबी और आदर्श गांव के रूप में की जाती है। बारहनाजा की मिश्रित फसलें, गांव में साफ-सफाई व पानी का प्रबंधन, जंगल की रखवाली और खेतों की जंगली जानवरों से सुरक्षा गांव वाले मिलकर करते हैं।परंपरागत बीज लुप्त होने और रासायनिक खेती के दुष्परिणाम के अहसास ने ही बीज बचाओ आंदोलन की शुरूआत हुई। इस आंदोलन के प्रणेता विजय जड़धारी हैं, जिनके साथ मैं इस बैठक में गया था। वे बताते हैं कि गढ़वाल की एक कहावत है- खाज खाणु अर बीज धरणु। यानी खाने वाला अनाज खाओ पर बीज सुरक्षित रखो। इसी तरह हर बार बीज रखने और हर अगली फसल बोने के साथ पीढ़ियों से लोगों ने अपने बीज बचाकर रखे हैं। बीज बचाओ आंदोलन का उद्देश्य सिर्फ बीज बचाना नहीं है बल्कि जैव विविधता, खेती और पशुपालन आधारित जीवन पद्धति और संस्कृति बचाना है।